淥波亭
作者：向傳式
朝代：宋

paragraphs: 我愛東南郡，恩容守會稽。
府當秦望北，園枕卧龍西。
水爲流觴引，亭因正俗題。
松篁清有韵，桃李密成蹊。
一沼開方鑑，雙橋亙采霓。
曉波平漾漾，春草碧萋萋。
城上興崇構，林端露半梯。
登疑青漢近，坐與白雲齊。
山色回頭是，湖光照眼迷。
笙歌隨分有，樽斝逐歡携。
月夜宜飛蓋，花時醉似泥。
蓬萊風景異，此地好長棲。